Diari Oficial de la Generalitat Valenciana


Sumari del DOGV 5188, del 31-01-2006 (2006/986)

ACORD del dia 20 de gener de 2006, del consell de la Sindicatura de Comptes, per mitjà del qual s'aprova el reglament que regula la cobertura temporal de llocs de treball de la Sindicatura de Comptes de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2006/01/20/(1)/dof/vci/html**

### Dades del document

Número de DOGV
:   5188

Data del DOGV
:   31-01-2006

Secció del DOGV
:   I. DISPOSICIONS GENERALS

Número del document
:   2006/986


Data del document
:   20-01-2006

Organisme emissor
:   Sindicatura de Comptes

Tipus de document
:   Acord

Descriptors 

:   * Sindicatura de Comptes
    * legislació
    * procediment administratiu
    * treball temporal

ACORD del dia 20 de gener de 2006, del consell de la Sindicatura de Comptes, per mitjà del qual s'aprova el reglament que regula la cobertura temporal de llocs de treball de la Sindicatura de Comptes de la Comunitat Valenciana. [2006/X986]  
El Consell de la Sindicatura de Comptes de la Comunitat Valenciana .prèvia negociació amb els representants de les organitzacions sindicals presents en la Mesa Negociadora del Personal d'aquesta institució, en reunió celebrada el dia 20 de gener de 2006, ha acordat aprovar el reglament per a la cobertura temporal de llocs de treball en la Sindicatura de Comptes de la Comunitat Valenciana.  
Article 1. Objecte  
El present reglament té per objecte regular la constitució i el funcionament de les bosses de treball que es formen per a cobrir de forma temporal llocs de treball de la Sindicatura de Comptes de la Comunitat Valenciana.  
Article 2. Llocs que s'han de proveir mitjançant les bosses d'ocupació temporal  
Si així ho requereixen les necessitats del servei, es podran cobrir per mitjà de les bosses regulades en el present reglament els llocs vacants, amb reserva o sense reserva a favor del titular seu; així com les vacants que es produïsquen per raó d'algun dels supòsits legals d'excedència, les baixes maternals i les baixes laborals la duració de les quals es preveja que serà igual o superior a dos mesos.  
Article 3. Iniciació del procediment  
En el cas de produir-se una vacant que, a proposta de la Secretaria General, haja de ser coberta temporalment, el Consell de la Sindicatura de Comptes, una vegada oït el Consell de Personal, acordarà si convé cobrir temporalment el lloc, mitjançant el procediment que pertoque segons el que es preveu en el present reglament.  
Article 4. Constitució de bosses de treball per a la cobertura temporal de llocs  
4.1. Les bosses de treball per a la cobertura temporal de llocs de la Sindicatura de Comptes, es constituiran amb aquelles persones que, havent participat en les últimes proves selectives realitzades per la Sindicatura de Comptes per a les places a què estiguen adscrits els llocs que calga cobrir, hagen superat almenys un exercici dels que constitueixen el procés selectiu. A aqueix efecte, a la finalització de cada procés selectiu realitzat, el Consell de la Sindicatura, després d'oir el Consell de Personal, acordarà la constitució de la bossa corresponent amb els aspirants que hagen superat el nombre d'exercicis que s'hi determine. En el supòsit que solament hi haja aspirants que hagen superat el primer exercici, es formarà en tot cas la bossa amb els dits aspirants.  
Els aspirants seleccionats hauran de reunir els requisits exigits per a accedir al lloc.  
4.2. Els criteris per a establir l'ordre de prelació en les esmentades bosses, seran els següents:  
Primer: Les persones que hagen superat tots els exercicis del procés selectiu i no hagen obtingut plaça com a funcionari de carrera, seran ordenades segons la puntuació total obtinguda en el dit procés.  
Segon: Les persones que, no havent superat la fase d'oposició, sí que hagen superat el nombre d'exercicis que s'hi determine, seran ordenades d'acord amb els criteris següents:  
a) Tindran preferència absoluta en l'ordre els qui hagen aprovat un major nombre d'exercicis en el procés selectiu.  
b) Amb els mateixos exercicis aprovats, l'ordre de prelació s'obtindrà del resultat de la suma de la puntuació obtinguda en l'exercici o exercicis superats en el procés selectiu, més la que resulte del barem dels mèrits, segons el barem previst en la convocatòria del procés selectiu corresponent.  
c) El barem de mèrits es ponderarà de forma que tinga una incidència del 40% sobre la puntuació final.  
4.3. La cobertura temporal de llocs de treball de la Sindicatura de Comptes de la Comunitat Valenciana que es realitze d'acord amb les previsions del present article, comportarà la condició de funcionari interí o el nomenament provisional per millora d'ocupació, o .si és el cas. la que pertoque d'acord amb el que es preveu en la normativa vigent.  
Article 5. Comissió de Valoració i Seguiment  
5.1. El Consell de la Sindicatura nomenarà, per un període de dos anys, una Comissió de Valoració i Seguiment de les bosses d'ocupació temporal, composta per un president o presidenta, cinc vocals .tres dels quals seran nomenats a proposta de les organitzacions sindicals que tinguen representació en la Mesa Negociadora-, i un secretari o secretària, amb els suplents respectius. En tot cas caldrà garantir que els components de la Comissió de Valoració i Seguiment pertanyen al grup de titulació del lloc que s'haja de cobrir temporalment.  
5.2. A la Comissió de Valoració i Seguiment correspon proposar i elevar al Consell de la Sindicatura, per mitjà de la secretaria general, les propostes de cobertura temporal a favor de la persona a la qual corresponga segons els criteris prèviament establits; així com les propostes relatives a les qüestions que puguen suscitar-se en la constitució i el funcionament de les bosses de treball.  
Article 6. Règim de funcionament de les bosses d'ocupació temporal  
6.1. Les crides es produiran segons l'ordre de prelació establit en l'article 4.2 del present reglament. Les notificacions als interessats es faran utilitzant els mitjans adequats que garantisquen que són rebudes per aquests, i s'hi oferirà un termini de dos dies perquè manifesten la seua acceptació. Transcorregut el dit termini per a manifestar l'acceptació, o .si és el cas. la renúncia expressa, el lloc serà oferit a la persona que pertoque segons el torn.  
6.2. Qui renuncie al lloc de treball oferit, passarà a ocupar l'últim lloc en l'ordre d'aquesta bossa. No obstant això, no es perdrà l'ordre de preferència en la bossa quan la persona interessada al·legue per escrit alguna causa justificada o de força major per a la seua incompareixença o rebuig, degudament provada i admissible a judici de la Comissió de Valoració i Seguiment anteriorment regulada.  
6.3. Una vegada finalitzada .per qualsevol de les causes previstes legalment o reglamentàriament. la vigència del nomenament de funcionari interí, la persona cessada tornarà a ingressar en la bossa corresponent en el lloc següent a l'últim en l'ordre de puntuació obtinguda pel mateix nombre d'exercicis aprovats. No obstant això, si el cessament es produeix abans de transcórrer un any des de la presa de possessió, es reintegrarà en la bossa en el mateix lloc que ocupava inicialment. Una vegada reingressat en la dita bossa, podrà ser cridat novament per cobrir temporalment un nou lloc de treball, llevat que la direcció administrativa a la qual hagués estat adscrit durant l'anterior període d'interinitat emetés un informe desfavorable, degudament motivat, sobre el seu exercici professional; aquesta circumstància que implicaria automàticament la baixa en les llistes de la persona afectada. En aquest últim supòsit, seran oïts, amb caràcter previ, tant la persona interessada com el Consell de Personal.  
6.4. La realització de nous processos selectius per a cobrir places de funcionaris de carrera de la Sindicatura de Comptes, suposarà la constitució immediata d'una nova bossa d'ocupació temporal, que deixarà sense efecte la precedent.  
Article 7. Procediment que s'ha de seguir per a cobrir temporalment llocs en el cas que no existisca bossa de treball.  
7.1. Quan, per a un determinat lloc de treball, no existisquen bosses, o aquestes s'hagen exhaurit, el Consell de la Sindicatura, a proposta del secretari general, recorrerà a la realització d'unes proves de caràcter preferentment pràctic relacionades amb les funcions del lloc de treball, entre el personal funcionari de carrera de la Sindicatura de Comptes que reunisca els requisits exigits per al lloc de treball que calga cobrir. A la puntuació obtinguda en les proves esmentades, en el cas de superar-les, es sumarà la que resulte del barem que haja regit la convocatòria de l'últim concurs-oposició celebrat per a cobrir places a les quals estiguen adscrits el llocs que s'hagen de cobrir. En el cas de no existir el dit barem, el Consell de la Sindicatura de Comptes, després d'oir el Consell de Personal, aprovarà un barem que contindrà, almenys, conceptes de valoració relatius a experiència professional i formació. El barem tindrà una incidència del 40% sobre la puntuació final.  
Per a la selecció dels aspirants, el Consell de la Sindicatura de Comptes nomenarà una comissió qualificadora, composta per un president, un secretari i tres vocals, un dels quals serà nomenat a proposta de les organitzacions sindicals que tinguen representació en la Mesa Negociadora, amb els suplents respectius. La dita comissió es sotmetrà, en la seua composició i funcionament, al que es disposa per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i al que es disposa en la normativa que hi resulte d'aplicació.  
7.2. Una vegada finalitzat el termini de presentació d'instàncies, que no ultrapassarà els deu dies, es reunirà la Comissió Qualificadora, la qual, després de puntuar les proves realitzades i els mèrits acreditats pels aspirants, proposarà la persona que haja de cobrir temporalment la plaça, i es formalitzarà un nomenament provisional per millora d'ocupació.  
Article 8. D'altres procediments de cobertura temporal de vacants  
Si no es podien obtenir candidats per mitjà de cap dels dos procediments anteriors, es convocarà un procés abreujat de caràcter públic per cobrir temporalment les places, que es portarà a efecte mitjançant el nomenament de funcionaris interins. El dit procés consistirà en la realització d'una prova relacionada amb les funcions del lloc.  
Article 9. Revocació  
El nomenament de funcionari interí o el nomenament provisional per millora d'ocupació, quedaran revocats per alguna de les causes següents:  
1. Quan la plaça ocupada temporalment siga proveïda amb un funcionari de carrera per algun dels sistemes de provisió prevists reglamentàriament, o quan es produïsca la reincorporació del titular; així com per la reincorporació de la baixa per maternitat o de les baixes laborals de llarga duració.  
2. Quan, per causes sobrevingudes, el lloc siga amortitzat.  
3. Quan el Consell de la Sindicatura de Comptes, de forma motivada, considere que ja no existeixen les raons d'urgència o les circumstàncies que motivaren el nomenament.  
Article 10. Publicitat  
Les convocatòries de millora d'ocupació dirigides al personal de la Sindicatura de Comptes, seran publicades en el tauler d'anuncis i en la Intranet. Les convocatòries en què puguen participar uns altres aspirants, seran, a més, publicades en la pàgina web de la Sindicatura i en el Diari Oficial de la Generalitat Valenciana i en el Butlletí Oficial de les Corts Valencianes.  
DISPOSICIÓ ADDICIONAL  
Sense perjudici del que es disposa en els articles del present reglament, la Sindicatura de Comptes podrà cobrir temporalment les vacants o les situacions de baixa laboral que existisquen o es produïsquen mitjançant l'adscripció en comissió de serveis de funcionaris que reunisquen els requisits de classificació dels llocs, d'acord amb la normativa actualment vigent en la matèria.  
DISPOSICIÓ FINAL  
Aquest reglament entrarà en vigor a partir de l'endemà de la primera publicació en el Butlletí Oficial de les Corts Valencianes o en el Diari Oficial de la Generalitat Valenciana.  
València, 20 de gener de 2006.. El síndic major: Rafael Vicente Queralt.


Còpia Permalink ELI